Published on 12 февруари 2012 19:13 , Десислава Димитрова, София
Когато преди повече от година в хърватските медии гръмна новината, че бившият премиер Иво Санадер се издирва от полицията заради съмнения, че е замесен в скандал за източване на средства, едва ли някой е подозирал какви мащаби ще приеме т.нар. афера „Fimi Media”, по която по-късно беше обвинен Санадер. Няколко месеца по-късно хърватските вестници съобщаваха от първите си страници, че Санадер е арестуван, а преди броени дни (в петък, 10 февруари) Окръжният съд в Загреб потвърди, че освен срещу бившия премиер, дело ще се води и срещу цялата бивша управляваща партия Хърватска демократична общност (ХДЗ).
Ударът срещу бившите управляващи се стоварва само два месеца след загубата, която ХДЗ претърпя на парламентарните избори, проведени в страната на 4 декември и които доведоха на власт левоцентристка коалиция, водена от социалдемократите на Зоран Миланович. Победата беше повече от съкрушителна, тъй като в последните 20 години, в които Хърватия води независим политически живот, това е едва вторият мандат, спечелен от социалдемкратите. Очакванията са изборната загуба и предстоящото обвинение срещу ХДЗ да свалят от лидерския пост Ядранка Косор, която беше начело на правителството в последните 4 години.
В петък окръжният съд в Загреб всъщност потвърди обвинението на специализираното бюро за борба с корупцията и организираната престъпност (УСКОК), създаден по време на управлението на Косор в опит Брюксел да бъде убеден, че страната е готова да се справи с престъпността и корупцията като основа за бъдещото членство в ЕС. Според обвинението на УСКОК, от идването на власт на ХДЗ в края на 2003 до юли 2009 в черната каса на партията са били отклонени 31.6 млн. куни, които са били източени от държавни институции и предприятия чрез частното дружество Fimi Media.
Обвинени за източването на средствата са бившите водещи фигури на партията – главният финансист Младен Баришич, бившият говорител на правителството и бивш шеф на предизборния щаб Ратко Мачек, касиерът Бранка Павошевич, собственикът на Фими Медиа Невенка Юрак и нейните двама сътрудници Анита Лончар Папе и Боян Димич и техните фирми Fimi Media, Ani-Lon и Onida. Самият Санадер е обвинен, че е бил свързващото звено между останалите обвиняеми и че е задържал за себе си 15 млн. куни от източените средства. От останалите - 14.4 млн. са отишили за собственика на Fimi Media Невенка Юрак, а по 2 и сътоветно 1.8 млн. куни са си разделили съдружниците й.
Срещу ръководителите на държавните фирми и министрите, които са източвали средства чрез Fimi Media се очаква да бъде повдигнато отделно обвинение. Според хърватския вестник Jutarnji list, Младен Баришич е организирал срещи на директорите на множество държавни фирми със собственика на Fimi Media, а никому неизвестната дотогава ПР агенция е изпълнявала фиктивни държавни поръчки за консултантски услуги, реклама, кетъринг за стотици хиляди куни всеки месец. Сред услугите има поръчки за нереално скъпа торта за годишнината на държавното енергийно дружество HEP, за снимки на членовете на управителния съвет на същото дружество, за изработването на годишните доклади на фирмата.
Замесени са също държавни банки, най-голямото застрахователно дружество в страната, министерства, дори „Държавен вестник”. Според неофициална информация, разпространена от хърватските медии, УСКОК е подготвил и ново разследване, което има за цел да провери как е финансирана предизборната кампания на бившия премиер Ядранка Косор.
На обвиненията, че е знаела за съществуването на черната каса на партията, но е криела това, Косор отговори, че е била въвлечена в скандала от опонентите си в надпреварата за предстоящите вътрешнопартийни избори. По думите й в момента борбата срещу корупцията, водена от самата нея, се обръща срещу нея като бумеранг, защото е успяла да засегне сърцевината на проблема.